הוועדה לביטחון לאומי, כנסת 25, פרוטוקול מספר 113, 2024-01-17 00:00

צביקה פוגל: מכובדיי, תודה שחזרתם

צביקה פוגל:  על פי בקשת חבר הכנסת גלעד קריב, אנחנו נקיים עכשיו דיון ברביזיה – נימוקי המגיש, בבקשה גלעד קריב

גלעד קריב: תודה, אדוני היושב-ראש

גלעד קריב:  תראה, היושב-ראש, בשיח הפוליטי והפרלמנטרי, אנחנו הרבה פעמים עולים באוקטבות של הקול ומשתמשים בביטויים חריפים כדי להדגיש את המסר, וכולנו מכירים את העניין, אבל הפעם – ובכוונה אני אומר - -      

צביקה פוגל: יש כאלה שנחקרים על זה שש שעות ורבע

גלעד קריב: - - כן, אבל הפעם אדוני היושב-ראש, אני בכוונה אדבר באוקטבה יחסית נמוכה, כי אני מתכוון לכל ביטוי חריף שאני אשתמש בו

אליהו (אלי) רביבו: משמע, בעבר כשצעקת לא התכוונת

גלעד קריב: הצעת החוק הזו, ידידי המציע, זו הצעת חוק שמאפיינת מדינות משטרה

גלעד קריב:  זו הצעת חוק – הנוסח הזה של הצעת החוק – מתאים למדינות משטרה, שבהן מעניקים לכל קצין משטרה אפשרות להלך אימים בצורה ברוטלית על האזרח הנחקר

גלעד קריב:  זו המשמעות של הצעת החוק הזו

גלעד קריב:       הצעת החוק הזו אין בה גרם של תרומה, גרם של תרומה, למלחמה בפשיעה

גלעד קריב:  אין בה גרם של תרומה להרתעת העבריינים

גלעד קריב:  הדבר היחיד שיש בהצעה הזו הוא מתן אפשרות לקציני משטרה בכל אתר בארץ להלך אימים על האזרח הפשוט, שהיה לו חיכוך מסוים עם המשטרה, ודברים כאלה קורים

גלעד קריב:  הם קורים בהפגנות מן הצד הזה ומן הצד האחר; הם קורים לאזרח - - -      

צביקה פוגל: חבריי, אני לא יכול להקשיב לגלעד, ואני רוצה להקשיב לו

צביקה פוגל:  בואו נאפשר לגלעד לומר את דברו, כי הדברים חשובים

צביקה פוגל:  בבקשה, חבר הכנסת

גלעד קריב: מדובר בהצעת חוק, שמעניקה לקציני משטרה אפשרות להפעלת לחץ ברוטלי על אנשים, על אזרחים שמעוכבים על ידי המשטרה, שנעצרים על ידי המשטרה, שנמצאים תחת חקירה, ומכיוון שאין למשטרה יסוד סביר להשאיר אותם במעצר, הם באמצעות הצעת החוק הזו, יוכלו להפעיל לחץ בלתי סביר, שיביא את האזרח הפשוט, שיתחכך אכן עם המשטרה באיזשהו אינצידנט, להביא את האזרח הפשוט הזה מפחד המעצר, להסכים לקחת על עצמו הגבלות דרקוניות, שכשנקבל את המחקר המשווה הבין-לאומי שאני מבקש, נראה שאין להן אח ורע באף מדינה דמוקרטית אחרת

גלעד קריב:       הצעת החוק הזו לא תהלך אימים על העבריינים הכבדים

גלעד קריב:  להם יש בעיה לשבת לילה במעצר? היא תאיים על הצעיר שיצא להפגין; היא תאיים על האזרחית הוותיקה, באה ונעמדה מול שוטר והרימה עליו את הקול

גלעד קריב:       זו הצעה מסוכנת

גלעד קריב:  מכיוון שהיא הצעה מסוכנת, ועדת השרים לענייני חקיקה שלכם, של הממשלה שלכם, הסכימה להעביר אותה בטרומית, אבל דרשה ששם תיעצר החקיקה, ואתם היום דורסים לא רק את זכויות הנעצרים והמעוכבים, אלא אתם דורסים את תקנון הממשלה שלכם ואת הנורמות של העבודה של הבית הזה למול הצעות חוק

גלעד קריב:       	ואני באמת מלבד איזשהו רצון להישג פופוליסטי, ואני אומר עוד יותר – ולצערי אני אומר את זה, אבל אני מתעקש לומר את זה – רצון לנצל את הימים הנוכחיים, שהם ימים מאוד מאוד מורכבים כדי לרוץ עם חקיקה שערורייתית ושנויה במחלוקת; צר לי שהדיון הזה התקיים בשעה שמונה בבוקר; צר לי שהוא הסתיים בשעה 9:15

גלעד קריב:  אני כיו"ר ועדת חוקה וכחבר ועדת חוקה, אומר לכם שדיונים בהצעות חוק מסדר הגודל הזה ובנושאים הללו, אלה דיונים שמתמשכים שעות באופן שמזמין את החברה האזרחית, את אנשי האקדמיה

שי גליק: החברה האזרחית היתה פה

גלעד קריב: החברה האזרחית היתה פה מיוצגת בהיקף מאוד מאוד נמוך – מאוד מאוד נמוך

גלעד קריב:  לא מקיימים דיונים מן הסוג הזה בשעה שמונה בבוקר

גלעד קריב:  זו ממש תחושה של מחטף

גלעד קריב:  בטח לא מקיימים דיון במשך שעה ורבע ומגיעים להצבעה

גלעד קריב:       ואני קורא לחבר הכנסת המציע להבין את חומרת קידומה של ההצעה בנוסח הזה

גלעד קריב:  אתה יודע, חבר הכנסת רביבו, אתה יודע שיש בקנה הצעת חוק ממשלתית שנשענת על דוח ועדת דותן, שמגיעה ממש בימים אלה לשולחנו של שר המשפטים

גלעד קריב:  אני קורא לך וליו"ר הוועדה למשוך את הצעת החוק הזאת ולהותיר אותה בהתאם להחלטות ועדת השרים, ברמה של קריאה טרומית ולא להשלים את הדיון בקריאה ראשונה

גלעד קריב:  זו הצעת חוק של מדינת משטרה, לא של מדינה יהודית ודמוקרטית

צביקה פוגל: חבריי, שמענו את הרביזיה ואת הנימוקים לבקשת הרביזיה

צביקה פוגל:       מי בעד לקבל את ההצעה לרביזיה? מי נגד לקבל את ההצעה לרביזיה?         

צביקה פוגל: לא אושרה

צביקה פוגל: הרביזיה נפלה

צביקה פוגל:       תודה רבה גלעד על הנימוקים

צביקה פוגל:  המשך יום מוצלח לכולנו